ประกาศกระทรวงการคลัง เรื่อง การกู้เงินจากธนาคารโลก สำหรับเงินกู้เพื่อฟื้นฟูเศรษฐกิจและพัฒนาโครงสร้างพื้นฐาน (เงินกู้ Public Sector Reform Development Policy Loan : PSRDPL)
ประกาศกระทรวงการคลัง
ประกาศกระทรวงการคลัง
เรื่อง
การกู้เงินจากธนาคารโลก สำหรับเงินกู้เพื่อฟื้นฟูเศรษฐกิจและพัฒนาโครงสร้างพื้นฐาน
(เงินกู้ Public Sector Reform Development Policy Loan : PSRDPL)[๑]
 

เพื่ออนุวัติตามความในมาตรา ๑๖
แห่งพระราชบัญญัติการบริหารหนี้สาธารณะ พ.ศ. ๒๕๔๘ กระทรวงการคลังขอประกาศให้ทราบโดยทั่วกันว่า
รัฐบาลได้ลงนามในสัญญากู้เงินกับธนาคารโลกเมื่อวันที่ ๑๘ พฤษภาคม ๒๕๕๕
เพื่อนำไปเป็นค่าใช้จ่ายในการดำเนินการสำหรับเงินกู้เพื่อฟื้นฟูเศรษฐกิจและพัฒนาโครงสร้างพื้นฐาน
(เงินกู้ Public Sector Reform Development Policy Loan : PSRDPL) โดยมีรายละเอียดดังต่อไปนี้

๑. เป็นเงินกู้ในรูปเงินสกุลเหรียญสหรัฐ
จำนวน ๑,๐๐๐ ล้านเหรียญสหรัฐ หรือเทียบเท่า ๓๑,๒๓๙,๐๕๐,๐๐๐ บาท
(สามหมื่นหนึ่งพันสองร้อยสามสิบเก้าล้านห้าหมื่นบาทถ้วน)
โดยคำนวณตามอัตราแลกเปลี่ยนซื้อถัวเฉลี่ยของเงินบาทกับเงินเหรียญสหรัฐ ณ
วันลงนามคือ ๑ เหรียญสหรัฐเท่ากับ ๓๑.๒๓๙๐๕ บาท

๒. อัตราดอกเบี้ยเงินกู้ เท่ากับ
(๑)
อัตราดอกเบี้ยเงินกู้ยืมระหว่างธนาคารพาณิชย์ในตลาดลอนดอนสกุลเงินเหรียญสหรัฐระยะเวลา
๖ เดือน (6-month LIBOR)
(๒) บวกส่วนต่างอัตราลอยตัว (Variable Spread) ที่ประกาศโดยธนาคารโลก ซึ่งจะเปลี่ยนแปลงทุก ๖ เดือน (วันที่ ๑ มกราคม
และ ๑ กรกฎาคม)

๓. ค่า Front-end Fee อัตราร้อยละ ๐.๒๕ ของวงเงินกู้
ชำระครั้งเดียวทั้งจำนวน โดยธนาคารโลกจะหักจากวงเงินกู้วันที่สัญญาเงินกู้มีผลใช้บังคับ

๔. การชำระดอกเบี้ยและค่าธรรมเนียมอื่น
ๆ ชำระปีละ ๒ ครั้ง ทุกวันที่ ๑๕ มกราคม และวันที่ ๑๕ กรกฎาคม ของทุกปี

๕. การกำหนดชำระคืนต้นเงินกู้
ภายใน ๒๐ ปี รวมระยะเวลาปลอดหนี้ ๘ ปี
(เริ่มนับจากวันที่คณะกรรมการบริหารของธนาคารโลกอนุมัติเงินกู้ PSRDPL คือเมื่อวันที่ ๑๘ พฤศจิกายน ๒๕๕๓) แบ่งเป็น ๒๔ งวด กำหนดชำระปีละ ๒
ครั้ง โดยเริ่มชำระคืนต้นเงินกู้งวดแรกในวันชำระดอกเบี้ยงวดที่ ๑๓ วันที่ ๑๕
มกราคม ๒๕๖๒ และชำระคืนต้นเงินกู้งวดสุดท้ายในวันชำระดอกเบี้ยงวดที่ ๓๖ วันที่ ๑๕
กรกฎาคม ๒๕๗๓

๖. ระยะเวลาสิ้นสุดการเบิกจ่ายเงินกู้
ภายในวันที่ ๓๐ กันยายน ๒๕๕๕

๗. เงินกู้รายนี้รัฐบาลจะนำไปเป็นค่าใช้จ่ายในการดำเนินการเพื่อใช้ในการสนับสนุนโครงการลงทุนภาครัฐที่สนับสนุนการเพิ่มขีดความสามารถในการแข่งขันของประเทศในระยะยาว
เสริมสร้างความมั่นคงทางการเงินของประเทศ
และสนับสนุนการดำเนินโครงการลงทุนด้านโครงสร้างพื้นฐานและการเพิ่มประสิทธิภาพของการบริการสาธารณะ


ประกาศ
ณ วันที่ ๖ มิถุนายน พ.ศ. ๒๕๕๕
กิตติรัตน์
ณ ระนอง
รัฐมนตรีว่าการกระทรวงการคลัง





















ปริยานุช/ผู้จัดทำ
๒๗ มิถุนายน
๒๕๕๕

ปณตภร/ผู้ตรวจ
๓ กรกฎาคม ๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๐๐ ง/หน้า ๔/๒๖ มิถุนายน ๒๕๕๕